BMW sælger sædevarme på abonnement

Abonnementstjenester er som bekendt det helt store og bilproducenterne vil også være med. Således har både Volkswagen og Volvo leget med tanken om tjenester på abonnement. Men BMW har nu ført tanken ud i livet. I flere lande har de indført sædevarme på abonnement, skriver The Verge.

Herhjemme er det endnu ikke muligt, men vi danskere kan til gengæld bestille ratvarme til bimmeren formedelst 70 kroner om måneden. Eller 700 kroner om året. Man kan også vælge at betale 1.700 kroner en gang for alle, så kan du varme hænder lige så længe, du har bilen.

Det er BMW-tjenesten Connected Drive, der formidler tjenesterne. Her kan man også tilkøbe større ting, såsom serviceaftaler og køreassistentfunktioner.

Eksempelvis kan man tegne abonnement på Driving Assist Plus, der koster 300 kroner om måneden. BMW beskriver ydelsen således:

“Bringer dig mere afslappet frem til din destination. Den sørger automatisk for at holde afstand til den forankørende bil, og Driving Assistant Plus sørger også for at holde den ønskede hastighed og samt vognbane”.

Af andre muligheder i den danske afdeling af Connected Drive er BMW Drive Recorder (50 kr. om måneden) og fjernlysassistent (fra 67 kr./mnd.).

iNPUT ville gerne have spurgt den danske pressechef hos BMW om der også kommer sædevarme på abonnement herhjemme. Men BMW er ferieramt indtil 1. august.

Hvad tænker du? Er udvidet funktonalitet på abonnement en god ide? Giv din mening til kende i kommentarfeltet nedenfor …

BMW sælger sædevarme på abonnement